Il-Ministru għal Għawdex u l-Kunsill Lokali tar-Rabat Għawdex iddeploraw att ta’ vandaliżmu li seħħ fi tmiem il-ġimgħa fejn persuni mhux magħrufa għamlu ħsara fl-iskultura artistika li hemm f’nofs ir-roundabout tat-Terminus tal-karozzi tal-linja. F’dan l-attakk saret ħsara wkoll fil-monument tal-għasafar tal-bronż li huma parti mill-iskultura wara li tgħawġu. Apparti dan tkissru xi dwalijiet waqt li nqala’ t-turf li hemm f’dan it-terminuz. Dwar dan l-att ta’ vandaliżmu sar rapport lill-Pulizija tar-Rabat Għawdex. Il-Ministru Anton Refalo qal li dan l-aġir mhux aċċettabbli u dawn l-atti m’għandhom qatt jerġgħu jirrepetu ruħhom.